CELEX: 32017D0370
Language: ro
Date: 2017-03-01 00:00:00
Title: Decizia de punere în aplicare (UE) 2017/370 a Comisiei din 1 martie 2017 de modificare a Deciziei de punere în aplicare 2014/909/UE prin extinderea perioadei de aplicare a anumitor măsuri de protecție și modificarea listei zonelor care fac obiectul măsurilor de protecție referitoare la gândacul mic de stup în Italia [notificată cu numărul C(2017) 1321] (Text cu relevanță pentru SEE. )

3.3.2017   
            
            
               RO
            
            
               Jurnalul Oficial al Uniunii Europene
            
            
               L 56/213
            
         DECIZIA DE PUNERE ÎN APLICARE (UE) 2017/370 A COMISIEI
   din 1 martie 2017
   de modificare a Deciziei de punere în aplicare 2014/909/UE prin extinderea perioadei de aplicare a anumitor măsuri de protecție și modificarea listei zonelor care fac obiectul măsurilor de protecție referitoare la gândacul mic de stup în Italia
   
      
         [notificată cu numărul C(2017) 1321]
      
   
   (Numai textul în limba italiană este autentic)
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
   având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
   întrucât:
   
               (1)
            
            
               Decizia de punere în aplicare 2014/909/UE a Comisiei (3) stabilește anumite măsuri de protecție ca urmare a unor notificări primite din partea Italiei cu privire la apariția gândacului mic de stup (Aethina tumida) în regiunile Calabria și Sicilia. Aceasta se aplică până la 31 martie 2017.
            
         
               (2)
            
            
               La 18 ianuarie 2017, Italia a informat Comisia cu privire la rezultatele inspecțiilor și investigațiilor epidemiologice efectuate în conformitate cu Decizia de punere în aplicare 2014/909/UE, precum și cu privire la rezultatele supravegherii active în ceea ce privește apariția gândacului mic de stup în regiunile italiene în cauză. Mai exact, în afară de un caz izolat din noiembrie 2014, provocat de deplasarea unor stupi din Calabria și detectat rapid, nu s-a mai descoperit nicio altă infestare în regiunea Sicilia. Prin urmare, Italia a hotărât să desființeze zona de protecție stabilită în prealabil în Sicilia, menținând în schimb zona de supraveghere atât în zona de protecție anterioară, cât și în restul regiunii.
            
         
               (3)
            
            
               Standardele internaționale stabilite de către Organizația Mondială pentru Sănătatea Animalelor (OIE) recomandă realizarea a cinci anchete anuale după apariția unui focar pentru ca o zonă să își poată redobândi statutul de zonă indemnă. Până la sfârșitul lui 2016, Italia a finalizat deja două anchete anuale pentru Sicilia cu rezultate favorabile și se angajează să continue anchetele și să comunice Comisiei rezultatele obținute, precum și orice eventuale schimbări în situația epidemiologică.
            
         
               (4)
            
            
               De asemenea, pe baza concluziilor relevante ale misiunii de informare a Comisiei privind sănătatea albinelor, desfășurată în Italia în perioada 13-17 iunie 2016, se poate conchide că singura infestare introdusă în Sicilia a fost eradicată în mod eficace. Supravegherea continuă în regiune furnizează dovezi suplimentare în acest sens, contribuind, în viitor, la recunoașterea la nivel internațional a statutului de zonă indemnă al regiunii.
            
         
               (5)
            
            
               Cu toate acestea, din 2014 și până în prezent în Calabria au fost descoperite mai multe infestări noi, mai exact 41 de infestări în 2016.
            
         
               (6)
            
            
               Prin urmare, Sicilia ar trebui eliminată din lista zonelor care fac obiectul măsurilor de protecție în temeiul Deciziei de punere în aplicare 2014/909/UE. Pentru Calabria este însă necesară prelungirea perioadei de aplicare a măsurilor de protecție prevăzute în decizia respectivă.
            
         
               (7)
            
            
               Perioada de aplicare și măsurile în vigoare ar trebui să fie revizuite în orice moment, pe măsură ce apar noi informații privind situația epidemiologică din regiunile italiene afectate.
            
         
               (8)
            
            
               Decizia de punere în aplicare 2014/909/UE ar trebui modificată în consecință.
            
         
               (9)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Articolul 4 din Decizia de punere în aplicare 2014/909/UE se înlocuiește cu următorul text:
   
      „Articolul 4
      Prezenta decizie se aplică până la 31 martie 2019.”
   
   Articolul 2
   Rândul „Regiunea Sicilia: întreaga regiune” se elimină din tabelul prevăzut în anexa la Decizia de punere în aplicare 2014/909/UE.
   Articolul 3
   Prezenta decizie se adresează Republicii Italiene.
   
      Adoptată la Bruxelles, 1 martie 2017.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 395, 30.12.1989, p. 13.
   
      (2)  JO L 224, 18.8.1990, p. 29.
   
      (3)  Decizia de punere în aplicare 2014/909/UE a Comisiei din 12 decembrie 2014 privind anumite măsuri de protecție cu privire la apariții confirmate ale gândacului mic de stup în Italia (JO L 359, 16.12.2014, p. 161).